Í undirbúningi er flutningur á hjálparliði almannavarna á Vestfirði til að styðja við heimamenn vegna snjóflóðanna . Athugað verður með flug til Ísafjarðar nú um eftirmiðdaginn . Þetta kemur fram á Facebook-síðu almannavarnadeildar ríkislögreglustjóra . Enn er snjóflóðahætta á Vestfjörðum . Óvissustig er á norðanverðum Vestfjörðum og hættustig á Ísafirði . Flateyrarvegur og vegurinn um Súðavíkurhlíð eru lokaðir vegna snjóflóðahættu . mbl.is / Sigurður Bogi Hvasst hefur verið á Vestfjörðum í morgun og gert er ráð fyrir að smám saman dragi úr ofanhríðinni . Gert er ráð fyrir 15 - 17 m / s á fjallvegum síðdegis og enn er skafrenningur . Lægir enn frekar í kvöld . Horfur eru á skaplegu veðri á morgun , 5 - 10 m / s , og að mestu verður éljalaust .